
C Ajakirja mistahes osade kopeerimine ilma allikale viitamata on keelatud 


Lugejale 


Tuli meelde üks ammukuuldud ja mitte eriti vaimukas looke kahest konnast, kes 
kukkusid koorepurki. Üks neist leppis saatusega, vajus põhja ja uppus. Teine hakkas 
meeleheitlikult rabelema ja kloppis sellega koore võiks ning pääses. 

Mis on selle jutu mõte? Aga see, et tihti on meie saatus meie enda käes, kuid me ei vaevu 
ennast aitama. Meie seisame ju samasuguse dilemma ees, kas alistuda või võidelda. Selle 
ajakirja lugejaid vaevab enamasti tinnitus, aga ka Meniere'i haigus. Mõlemad kuuluvad 
praeguseks parandamatute nähtuste hulka. Kuid ... nendega on siiski võimalik koos elada. 
See nõuab meilt vaid pealehakkamast. Miks me siis ei tee seda? Miks me oleme mugavad? 
Küllaltki sageli kuulen küsimust Anna Haava stiilis: , Kas on veel rohtu, mis avitab?” Jah, 
on. Aga mitte apteegis, vaid meie oma tegutsemises. Maailmas on palju saatusekaaslasi, kes 
kannatavad samade vaevuste all ja saavad oma eluga hakkama. Kerge see muidugi ei ole, 


vaid nõuab parajat eneseületust. Aga tulemus on seda väärt. 


Neinar Kudevita-- 


Küünal kõrvas 


Mida kujutab endast kõrvaküünal? 


Kõrvaküünlateraapiat (ear candling) tuntakse paljudes riikides. Selle all mõeldakse 
toimingut, mille puhul kuulmekanali suule asetatakse kitsenev toru ning leegi ja suitsu abil 
põhjustatakse mitmesuguseid, tihti meditsiinilisi tulemusi. Kuulmekäigu vaigust ja muudest 
ebapuhtustest puhastamisele lisaks teraapia mõjub ka teisiti. Näiteks Dryer (2003) loetleb 
ühtekokku 27 eri kasutusvõimalust ja mõju, millest osa on esoteerilised, nagu energia 
vabanemine ja tšakrate avamine. Sageli väidetakse, et tulemused ulatuvad läbi poorse 
kuulmekile sisekõrva ja põsekoobastesse ning isegi ajju, kuhu viivad avatud kanalid. Samas 
teatab üks ameerika küünlavalmistaja, et tema toodetud küünlad on puhtalt meelelahutusliku 
iseloomuga ,,for entertainment only” (Dryer 2003). 


Kohalikud küünlamüüjad räägivad tavaliselt, et need küünlad on ajaloost tuntud, kui 
hopi-indiaanlaste iidne kultuuripärand ja kaubamärgiks ongi kasutatud Hopi indiaanihõimu 
nimetust. Selle kõrval räägitakse aga ka Egiptuse, Hiina, Tiibeti ja isegi Atlantise pärandist. 


www.amashaoils.com/earcandles Võib siis oletada, et iidsetes rituaalides oli põleva küünla 
surumine vastu kuulmekäiku mingi kindel tähendus, kuid ka kõige vanemates säilinud 
medtsiinilistes käsikirjades ei ole viiteid sellisele teraapiale. Mis aga puutub hopi 
indiaanlaste algupärasse, siis nende nüüdsed järeltulijad ei ole kunagi kuulnud sellisest. 
Hopide hõimunõukogu esimees Wayne Taylor Jr. Teatas 1995. aastal, et hopi hõim ei ole 
kunagi kasutanud kõrvaküünlaid mingisuguste rituaalide läbiviimiseks. 


Kuidas kõrvaküünlaid kasutatakse? 


Kõrvas esinev vaik on ihunäärmete poolt eritatav sitke aine, mis muuhulgas seob kõõma, 
tolmuterasid ja muud kõrvas esinevaid ebapuhtusi ning viib selle kõvenedes piki 
kuulmekäiku välja. Mõnikord eritub vaiku nii ohtralt, et seda koguneb kuulmekäiku 
sulgedes selle osaliselt või tiheda korgina kuulmekile ette kogunedes täielikult, mille 


tulemusena kuulmisvõime langeb. Tihti üritavad inimesed ise puhastada oma kõrvu sinna 
kogunenud vaigust, kasutades selleks kõikvõimalikke kättesaadavaid vahendeid, millest 
kõige kahjutumad on vatitikud. Kõrvaarstid hoiatavd sellise tegevuse eest, mis võib 
põhjustada tõsiseid vigastusi. Selline tegevus tuleb kindlasti jätta asjatundlike spetsialistide 
hooleks, kes kasutavad selleks õigeid vahendeid. 


Meil tuntud kõrvaküünla teraapias kasutatakse tavaliselt paarikümne sentimeetri pikkust ja 
umbes poolteise sentimeetri läbimõõduga küünalt, mis on valmistatud kangast ja immutatud 
sulatatud vahaga ning mida põletatakse tavalise küünla kombel küljeli lamava ,,patsiendi” 
kuulmekäigu suule surutuna. Mõnikord kasutatakse ka riidest kraetaolist katet, mis 
asetatakse ümber küünla, et hoida ära sulanud vaha tilkumist. Küünla valmistamiseks 
kasutatakse orgaanilise vaha (mesilasvaha, parafiini) lisaks erilisi taimeekstrakte või ka 
eeterlikke õlisid 


http://www.biosun.com/suomi/ohrkerzen.cfm 


Kõrvaküünlateraapia omadustest ja toimest räägivad küünlamüüjad ja ,,terapeudid” 
mitmes erinevas variandis. Teraapia olulisemaks osaks peetakse üldiselt vaigu eemaldamist 
kõrvast. Toimeks peetakse tihedalt kuulmekäigu suule surutud põleva küünla poolt 
tekitatavat alarõhku, mille imemisjõud tekitab kuulmekäigus alarõhu, mis tõmbab vaigu 
õõnsasse küünlasse. Imemisvõime lisaks kinnitatakse, et küünal tekitab põledes aurusid, mis 
sisaldavad küünlavahast põlemise ajal vabanevaid taimekomponente. Niihästi imemisel, 
küünlasuitsul ja aurudel väidetakse olevat tervistavaid omadusi, mis läbivad poorseks 
nimetatud kuulmekile kaudu keskkõrva ja sealt edasi sisekõrva (mõjutab tinnitust) ja mujale 
pea sisemusse, leevendades põsekoopa põletikku jne. Muudest tulemustest mainitakse 
lümfisüsteemi — aktiviseerumist,  immunnoloogiasiisteemi tugevdamist,  reflukside 
vähendamist ja energiapunktide stimuleerimist. Ka küünla poolt tekitatud soojusel öeldakse 
olevat positiivseid omadusi. 


Üldjoones soovitatakse kasutada küünlateraapiat mõlemas kõrvas ja korduvalt. Näiteks 
soovitatakse tinnituse puhul vähemalt 20 teraapiakorda. (L.Jäntti, 2001). Kogenud 
»patsient” võib viia teraapiaseansi iseseisvalt kodustes tingimustes. Küünlateraapia öeldakse 
sobivat isegi väikelastele nende kõrvapõletiku raviks. Müügi ongi spetsiaalseid alla 3- 
aastastele mõeldud kõrvaküünlaid. 


www.topi-feelgood.fi/Canada-korvakynttila.htm 
Teraapia vastunäidustuseks peetakse ägedaid kõrvapõletikke, perforatsiooni kuulmekiles ja 


läbi kuulmekile paigutatud šunti. 


Kui allesjäänud torujas küünlaosa lõigatakse peale teraapiat pooleks, on selle seintel näha 
immutatud kangast valgunud sulanud pruunikaid vahatilku. Neid esitletakse patsiendile, 
nagu tõendit, et küünal on vedanud enda sisse tõepoolest kõrvavaiku ja muid ebapuhtusi. 


Kõrvaküünlad Soomes 


Kõrvaküünlateraapiat sooritavad niihästi kursused läbinud ,,terapeudid”, kui ka 
iseõppinud inimesed. Pakutud koolitus ei kuulu sugugi tervishoiu koolituse hulka. Paari 
päeva pikkuseid kursusi korraldavad ilmselt küünalde turustajad ise 


www.topi-feelgood.fi/Koulutus.htm 
Andmed Soomes koolitatavate ,,terapeutide” arvu kohta on vasturääkivad. Ühe allika 


kohaselt on neid üle 600, teine räägib 500-st, kes on registreeritud. Pole küll teada, millist 
registreerimist sellega silmas peetakse. 


»Küünlaterapeut” L.Jäntti kirjutab Tinnitus lehes 4/2000, et kõrvaküünal tuli Soome 1920. 
aastate sees, kui Põhja-Soome Muhosele saabus Põhja-Ameerika indiaanlaste hulgas elanud 
ja seal küünlaterapeudiks saanud naine. Rahvastikuregistris ei ole siiski andmeid ühegi 
sellise naise kohta. 


Kõrvaküünlateraapia omadustest ja tähendusest 


Paljastame järgnevalt mõningaid kõrvaküünlaga seoses olevaid väited toetudes 
meditsiinile. 


Välimisest kuulmekäigust ei ole avatud ühendusteid põsekoobastesse 


ega ka mujale pea sisemusse. 


Kuulmekäigu ja keskkõrva vahel on kuulmekile, mis ei ole poorne ega lase läbi õhku. 
Keskkõrv on Eustachi tõri kaudu ühenduses neeluga ja sealt edasi suu- ja ninaõõnsuse 
kaudu välisilmaga. Põsekoopad avanevad ninakanalitesse. Ajudeni ulatuvaid kanaleid ei 
tunta. Väidetud alarõhu mõju ega ka suits ning aurud ei pääse kuulmekilest kaugemale. 


Küünla põlemine ei tekita vaakuumi 


Teraapia jooksul hoitakse küünalt vastu kuulmekanali ava surutuna nii, et torujas küünal ja 
kuulmekanal moodustavad alt tihedalt suletud ruumi. Kui katse käigus põletatakse 
analoogilist torukujulist küünalt, ei ole võimalik märgata mingit alarõhu tekkimist toru 
sisemuses. Uuringutes on kasutatud tundlikke manomeetreid ( Seely et al. 1996 ja Seely ja 
Langman 1997) või muid vastavaid seadmeid, näiteks väikest õhupalli (Laine ja Näntö 
2001) 

Kui kuulmekäigu suul hoitav põlev küünal tekitaks tõesti sellise vaakuumi, mis oleks 
võimeline tõmbama oma sisse tahenenud kõrvavaiku mitme sentimeetri kauguselt, siis 
peaks selle tagajärjel olema vigastatud mitte ainult kuulmekäigu sisepind, vaid ka 
kuulmekile. 


Küünlateraapia korral jääb vaik paigale kuulmekäiku 


Seely koos kolleegidega uurisid 1996. aastal küünlateraapia mõju nelja isiku peal, kellel 
kahel oli vaiku kõrvas. Katsealustega viidi läbi täielik , teraapia” mõlemas kõrvas. Enne 
seda pildistati kõigi kõrvade sisemust otoendoskoopi kasutades. Sama korrati peale kõrvade 
käsitlemist. Küünal ei eemaldanud ega isegi mitte ei vähendanud vaigu kogust. Piki küünla 


sisepinda valgunud aine oli pärit küünlast endast. Kusjuures seda esines niihästi vaiku 
sisaldavate kõrvade kui ka puhaste kõrvade puhul. 


Põleva küünla puhul sellesse kogunevad tilgad ei ole kõrvavaik 


Kui küünal põleb, koguneb toru sisepinnale pruunikat ainet, nagu eelpool mainitud. Peale 
seanssi näidatakse seda tihti patsiendile tõestuseks sellest, tegemist on kõrvavaiguga. 
Samasugune on tulemus, kui küünalt lastakse põleda ilma, et seda surutakse vastu patsiendi 
kõrva. Tegemist on lihtsalt sulanud küünlamaterjaliga. Seely koos kolleegidega analüüsisid 
seda ainet gaasikromatograafiga ega leidnud selles jälgegi kõrvavaigust. Selle asemel 
sisaldas see sama ainet, millest koosnes küünal. Ka Kaushall (2000) jõudis samale 
tulemusele. 


Küünlateraapia võib tekitada põletushaavu 


Selle teraapiaga liitub ilmseid terviseriske, millest kõige tõsisemad võivad olla sulanud vaha 
poolt kõrvas tekitatud põletushaavad. Seely koos kolleegidega viisid läbi 1996. aastal 
küsitluse kõrvaarstide hulgas. Küsitleti kokku 122 kõrvaarsti. Neist 14 olid kokku puutunud 
juhtudega, kui küünlateraapia oli põhjustanud väliskõrva ja kuulmekäigu põletushaavu 14 
korral ja 7 patsiendil oli sulanud küünlavaha katnud kuulmekile. Ühel juhul oli tekitatud 
tõsiseid vigastusi kuulmekilele. Tulemuseks oli viiel juhul ajutine kuulmislangus. 


Levik, järelvalve ja ametnikud 


Kõrvaküünalde laia levikut kuvab hästi selle esinemine internetis. Google otsingu „ear 
candling” saadakse ligi 7000 vastet. Proovisin eestikeelsete lehtedega ja sain ,,kõrvaküünla” 
vasteks kümneid tulemusi. Neid valmistatakse ka Eestis ja nende kohta öeldakse: ,,Taimsed 
kõrvaküünlad on käsitsi valmistatud traditsioonilise rahvameditsiini vahendid, mis on 
mõeldud kõrva-, nina- ja kurguhaiguste leevendamiseks ning ennetamiseks kodustes 
tingimustes. Sobivad kasutamiseks ka krooniliste haiguste korral. 


Näidustused: Põletikulised kõrva-, nina- ja kurguhaigused (äge ja krooniline riniit, otiit, 
tonsilliit ja farüngiit); nina kõrvalkoobaste põletikulised protsessid (põskkoopapõletik, 
frontiit); vaigutropid kõrvades; kohin kõrvades, kuulmise halvenemine, suurenenud 
müratundlikkus; pearinglus, peavalud, migreen; unehäired; närvilisus, ärrituvus, stress.” 
https://www.apotheka.ee/korvakuunlad-taimsed-n2-kaigert-mm0093543 

Kõrvaküünalde ja küünlateraapia puhul kasutatakse tavaliselt meditsiinilisi väiteid, mille 
põhjal küünlaid tuleks pidada mingisuguseks ravivahendiks. Ravimite heakskiitmine ja 
järelvalve kuulub Tervishoiuministeeriumi pädevusse. Küünlaid ei kontrollita, nende 
tegijaid samuti mitte ja nagu teada, pole nende jaoks mingit ametlikku luba väljastatud. 
Nende valmistamiseks, pakendamiseks, säilitamiseks ei ole olemas mingeid ametlikke 
juhendeid. Eriti küsitav on nende kasutamine lastel. 


Ametnikud on võtnud terava tähelepanu alla nende valmistamise ja maaletoomise USA-s ja 
Kanadas. Neist viimases on küünalde maaletoomine ja müümine keelatud, kuna neile ei ole 
antud vajalikke litsentse. Ka USA-s on küünlad klassifitseeritud meditsiinitooteks, mis 


vajavad turustamiseks ametlikku luba, mida neile kunagi ei ole antud. Küünlaid on korjatud 
müügilt, kuid neid on sellest hoolimata võimalik tellida loodustoodete kauplustest ja 
internetist. Eestis ei ole küünalde müügi kontrollimisega keegi tegelenud. 


Kokkuvõtteks 


Selles artiklis oleme rääkinud kõrvaküünaldega seotud valearusaamadest ja terviseriskidest. 
Normaalselt liigub kuivanud kõrvavaik piki kuulmekanalit väljapoole ja toob endaga kaasa 
kõrva kogunenud kõõma-, tolmu- ja muid osakesi. Liigse vaigu tekkimise puhul puhastab 
kõrva selleks spetsialiseerunud arst või mõni muu meditsiinitöötaja kasutades vastavaid 
vahendeid. Kõrvaküünalde turustamine moodustab omaette äriettevõtte. Saadaval on 
paljude tootjate toodangut. ,,Terapeute” koolitatakse peamiselt küünlavalmistajate poolt ja 
nende reklaam on vastutustundetu. Tervishoiuametnikud on järjest rohkem puutunud kokku 
ebaseadusliku tervisetoote reklaamiga. Toodet on müügilt eemaldatud, kuid kahjuks ei ole 
võimalust keelustada kogu sellealast tegevust, sest internetikaubandus ei allu järelvalvele. 
Jääb üle vaid arendada inimeste enda arusaamist sellise , teraapia” otstarbetusest ja isegi 
kahjulikkusest. 


Kas mul on Meniere i haigus? 


Mitte harvad ei ole olukorrad, kui inimene on lugenud mõnest senitundmatust haigusest ja 
avastanud endal selle tundemärke. Teame ju kõik Juhan Smuuli surematut ,,Polkovniku 
Leske”, kes omale haiguseid välja mõtles. Selle puhul oli muidugi tegemist komöödiaga, 
aga kas tegelikus elus ei ole samamoodi? 


Meniere'i haigus on diagnoosimiseks üsna keeruline. Paljudel juhtudel jääb see 
diagnoosimata, kuid esineb ka juhtumeid, kui see pannakse liiga kergekäeliselt. Näiteks 
oletas professor Ilmari Pyykkö, et umbes 10% Soome Meniere-liidu liikmetest ei põe 
tegelikult Meniere'i haigust. Võib oletada, et ligilähedane protsent kehtib ka teistes riikides, 
eriti veel seal, kus puuduvad võimekad, Meniere'i haigusele spetsialiseerunud arstid. 

Meniere'i haiguse üks iseloomulikumaid tundemärke on äge pearinglus. Aga sama võib 
tekkida ka mitme teise haiguse puhul. Vaid see, kes on ise elanud üle pearinglushoogu, mis 
on esile kutsutud Meniere'i haiguse poolt, ei aja seda segi mõne teistsuguse pearinglusega. 
Sama lugu on tinnitusega. Ka seda võib esineda iseseisvalt ilma Meniere'i haiguseta. 
Kuidas siis teha vahet, millal inimesel on Meniere'i haigus, millal mitte? 

Eelkõige — ärge püüdke endale ise diagnoosi panna. See maksab, muide, ka kõigi teiste 
haiguste puhul. Kuigi Meniere'i haigus ei ole isegi kõikidele meedikutele tuttav, on Eestis 
siiski võimalik saada kinnitatud diagnoos vastavate uuringutega. Selleks on vaja saada 
perearstilt või kõrvaarstilt suunamiskiri. Teiseks — jälgige ennast mõne aja jooksul ja pange 
kirja kõik, milliseid kõrvalekaldeid te seejuures täheldate. Oletame, et te tunnete 
pearinglust. Mille puhul need ilmnevad? Kas need on mingi konkreetse tegevuse tagajärg? 
Kui kaua need kestavad ja kas need vaibuvad ruttu? Kas need jätavad järgi halva 
enesetunde (väsimuse, nõrkuse)? Teil on tinnitus. Mille tulemusel see tekkis? Kas see on 
pidev? Kas see vaibub iseenesest? Kas see on põhjustatud mürarikkas keskkonnas 
viibimisest? Teil on kuulmislangus. Kas see on teile endale märgatav või on teiste jutust 
arusaamine muutunud halvemaks? Kas teil on puhastatud kuulmekäike? Sellised oleksid 
lühidalt küsimused, millele te peaksite olema võimelised vastama. 


Vaatame nüüd, millised tundemärgid esinevad seoses Meniere'i haigusega. 
1. Survetunne kõrvas. Inimene tunneb, nagu oleks kõrvas vatitropp. Ärge mingil juhul 
proovige ise kõrva puhastama hakata! 


2. Äkiline pearinglushoog, mis kestab vähemalt 20 minutit ja on esinenud rohkem, kui üks 
kord. Iiveldus, mis sellega tavaliselt liitub, ei ole omaette sümptom, vaid normaalne 
tagajärg. 


3. Silmaterade tahtele allumatu liikumine ehk nüstagm. Inimene ei suuda haigushoo kestel 
kinnitada pilku liikumatule esemele. 


4. Tinnitus. Ühes või mõlemas kõrvadest on tekkinud mingi kõrvaline heli, mis ei tulene 
ühstki välisest heliallikast. See heli võib olla missugune tahes. 


5. Kuulmislangus. Tavaliselt tekib see pikema aja jooksul ja selle algust ei pruugi inimene 
ise märgatagi, vaid tullakse selle peale alles siis, kui ilmneb raskusi kaasvestleja jutust 
arusaamisega, 


Kuid sellegipoolest vajab haiguse diagnoosimine arsti. Tavaliselt pöördutakse selleks 
kõrvaarsti poole, kuid oluline on leida ka hea neuroloog, kes oleks varem Meniere'i 
haigusega kokku puutunud. 


Järgnev video näitab üsna iseloomulikku haiguspilti, mida põdeja peab üle elama: 


https://www.youtube.com/watch?v=UPYgd31hhfE 


Nüstagm 
https://vimeo.com/71885120 
Üks meetoditest, millega kontrollitakse Meniere'i haiguse esinemist, on silmaterade 


tahtele allumatu liikumine ehk nüstagm. Muide, selle lihtsustatud meetodit kasutatakse ka 
alkoholitarbimise kontrolliks 


Piya 


Rr 


Katsealusel palutakse jälgida silmadega näiteks pliiatsit, mida kontrollija tema silmade ees 
liigutab. 


Keerulisema seadmega kontrollitakse patsienti kliinikus, kusjuures meetodid erinevad 
läbiviimise poolest, kuid põhimõtteliselt on samad. 


Selle meetodi puhul registreerivad läbipaistmatute prillide sees olevad andurid 
silmaterade liikumise ja kuvavad selle siis monitorile või vastavale graafikule. Nüstagmi 
esilekutsumiseks pritsitakse katsealuse kõrvadesse vaheldumisi külma ja sooja vett. See 
tekitab hetkelise pearingluse, mis toob omakorda kaasa silmaterade tahtele allumatu 
liikumise. Tervel inimesel seda ei esine. Katse viiakse läbi istudes või lamades ja see kuulub 
ühe osana Meniere'i haiguse diagnoosimise hulka. 


Kompuutertomograafiline uuring 


Järgmise vahendina kuulub meedikute arsenali kompuutertomograaf. Missugune see seade 
välja näeb, teavad paljud. Mitte vähesed on kuulnud selles viibides tema kurdistavat müra. 
Aga praegu on see ainuke võimalus uurida, mis toimub inimese sisemuses. 


Milleks seda siis kasutatakse ja kuidas on sellega võimalik kontrollida Meniere'i haiguse 


olemasolu? Asi seisneb ühe nähtuse olemasolus, mis on Meniere'i haigusele iseloomulik — 
vedelikupais haigestunud sisekõrvas. 


Healthy inner ear Meniere's disease 

Pildil on sisekõrv. Vasakul terve, paremal Meniere'i haigust põdeva inimese oma. 
Sinisega on tähistatud sisekõrvas olevat vedelikku - endolümfi. Siiani selgekstegemata 
põhjusel tekib haigestumise puhul endolümfi ,,ületoodang”, mida inimene tajub 
survetundena kõrvas. See nähtus esineb Meniere'i haiguse korral alati. Seda 


vedelikukogunemist ehk = endolümfaatilist 8 hüdropsi on võimalik avastada 
kompuutertomograafiga. 

Ta jätabgulfõPäis nged sõbrad, 
käs sinustitõesti hoolivad. 


Kuidas ma naabrimeest tundma õppisin 


Marjatta Suvanto 
Salo, Soome 


Olen keskealine naine Salo linnast Soomes. Elan üksi, kui mitte arvestada minu 
elukaaslast — Meniere'i haigust, mis on olnud minu kaaslaseks juba 10 aastat. Oleme koos 
kogenud häid ja halbu aegu, kuid üks juhtum on olnud erakordselt meeldejääv. Räägingi 
sellest. 


Oli tavaline kolmapäevahommik. Olin teinud oma hommikused toimingud, mille hulka 
kuulus kümblus duši all, hommikusöök ja valmistumine tööleminekuks. Kavatsesin enne 
tööleminekut käia läbi lähedalolevast toidukauplusest, et endale lõunaeineks midagi kaasa 
võtta. Poes oli hommikusele ajale vaatamata üsna palju inimesi. Teiste hulgas nägin seal ka 
oma naabrimeest — hiiglasekasvu, hallineva habemega meest, kes, nagu alati, kandis oma 
lahutamatut võidunud nahkvesti paljal ihul. Teadsin teda, kui fanaatilist mootorratturit, kes 
kuulus ka kohalikku motomeeste gängi. Meie tutvus oli sinnani piirdunud vaid 
peanoogutuse ja harva mõne sõnaga. 


Astusin piimariiulite juurde, mis oli eraldatud poeruumist klaasustega, et võtta sealt 
alumiselt riiulilt jogurtipakki, kui äkki ... tasakaal kadus ja kukkusin, õnneks küll mitte 
peadpidi riiulitesse, vaid selili kaupluse põrandale riiulite vahele. Kohutav pearinglus ja 


iiveldus kaaslaseks. Veidi toibudes kuulsin naabrimehe järsutoonilist bassihäält: ,, Kaduge 
nüüd eemale ja ärge jõllitage siin. Ega see ei ole teile mingi Hollywood. Proual on mingi m 
tähega haigus. Vaadake ise tema käevõrult. See ei ole mingi festivalipääse, vaid tema 
haiguse näitaja.” Kannan tõesti käevõru kirjaga ,,Meniere'i haigus”, aga millal ta on seda 
märganud? Naabrimehe monoloog jätkus: ,, Ma ütlesin teile, et hoidke eemale, et ma saaksin 
teda aidata. Teie ju seda niikuinii ei tee. Ja kutsugu ometi keegi kiirabi.” Tundsin tema 
tugevaid käsi mind tõstmas, kuid sain siiski öeldud, et ta mind ei liigutaks, vaid vaataks 
mulle selle asemel midagi pea alla ja et kiirabi ei ole vaja. Ainuke asi, mida ma tahaksin, on 
koju pääseda. Järgmiseks kuulsin teda telefoniga oma bossiga rääkima: ,, Saa nüüd aru, ma 
ei saa praegu tööle tulla, kui minu naabrimutt on siin poe põrandal koivad siruli. Aitan teda 
ja tulen siis.” Ja edasine oli suunatud juba kauplusetöötajatele. ,, Kas siin majas mõni tööd 
ka teeb? Näitemäng on lõppenud. Pange nüüd oma kohvitassid ilusasti käest ja tooge 
prouale (nüüd olin juba proua) kõik, mida ta siia ostma tuli.” Ja minule: „Ära muretse, viin 
su koju ja käin ka su koera k*setamas ja kui sul on kõik korras, jätan su üksi.” 


Mitte kunagi ei olnud mul olnud nii piinlik, nagu sel hetkel. Mees, kellesse ma ei olnud 
just kõige paremini suhtunud, aitas mind, nagu oma lähedast. Andestasin talle tema karuse 
kõneviisi ja välimuse ja lubasin endale, et kohe, kui ma ennast paremini tunnen viin talle 
paar kuuspakki õlut tänutäheks. 


Autori loal tõlkinud Heinar Kudevita 


Koolitus Tamperes 


17. jaanuaril korraldas Soome Pirkanmaa Meniere Ühingu tugirühm Tamperes, 
Pirkannakatu 2 asuvas pearaamatukogus Metso (Metsis) koolituse, mille teemaks oli 
Meniere'i haiguse uusimad uuringutulemused. Loengul osalema oli palutud ka Ene Oga ja 
Heinar Kudevita, kui Soome Meniere-liidu liikmed. Raamatukogu futuristlik hoone äratas 
tähelepanu. 


Loeng toimus ühes keldrikorruse arvukatest loenguruumidest, mis kandis looduslähedast 
nime Kanerva (Kanarbik). 


Luentosali Kanerva 


17 
Tammikuuta 
2018 
Keskiviikko 
16.00-17.30 * Miten päästa ercon simalaseista ja kaihista modernin silmäkirurglan keinoin 


17.30 - 21.00 * Vertaistukiryhman info ja koulutustilaisuus 


Kohale oli saabunud umbes 60 huvilist, neist mõned kaugemaltki, kui Pirkanmaa ümbrusest. 
Kohtasime mitmeid inimesi, keda tundsime juba eelmisest koolitusest Helsingis kahe aasta 
eest. 


Loengu viis läbi maailma üks tuntumaid Meniere'i haiguse spetsialiste professor Ilmari 
Pyykkö. Temale omases, huumoriga vürtsitatud kõnemaneeris, tegi ta kahetunnilise loengu 
jooksul kohalviibijatele selgeks ka kõige keerulisemad küsimused tavainimesele 
arusaadavas keeles. 


Peale loengut oli varutud aeg ka kiisimusteks-vastusteks. Kui enamik osalejaid olid 
lahkunud, vestlesime ka meie omakorda professoriga. Ta oli meeldivalt üllatatud, et olime 
saabunud nii kaugelt teda kuulama. Vestlesime umbes pool tundi, mille jooksul rääkisin 
meie ühingu tegevusest ja Eesti uudistest. Järgmisel hommikul kohtusime veelgi põgusalt, 
mille jooksul sain tõlkimiseks uusi materjale, mis puudutavad peamiselt tugirühma tööd. 
Selline töövorm on Soomes kõrgelt hinnatud. 


Heinar Kudevita 


